stanford-oval/wikipedia huggingface dataset:
סדרת הפסגה
המשחקים בברית המועצות

למצב הקשה של קנדה בסדרה נוספה בעיה נוספת - מכת עזיבות, כאשר חמישה שחקנים עזבו את הנבחרת ולא הגיעו איתה לברית המועצות, הן משום שלטענתם לא קיבלו זמן משחק מספיק במשחקים הקודמים, והן מתוך רצון חלק מהם להקדים את הכנותיהם לעונת ה-NHL הקרובה. עם זאת, למרות הביקורת על נבחרת קנדה מבית והמצב הקשה של קנדה בסדרה, הגיעו עם הנבחרת לברית המועצות למעלה מ-3000 אוהדים קנדים.
כל ארבעת המשחקים הבאים של הסדרה התקיימו במתחם הספורט לוז'ניקי במוסקבה.
משחק מס' 5 התקיים ב-20 בספטמבר. בעידוד הקהל שלה, הפתיעה קנדה את הסובייטים בשני השלישים הראשונים של המשחק וסיימה אותם ביתרון 4:1. אלא שבשליש השלישי שוב נטתה הכף לטובת הסובייטים, והם חוללו מהפך וניצחו 5:4 כדי ליצור יתרון גדול של שני ניצחונות בסדרה, כשנותרו שלושה משחקים לסיומה.
משחק מס' 6 התקיים ב-24 בספטמבר. המשחק היה קשוח מאוד, וסימן נקודת מפנה באופי הסדרה, בשל שני גורמים: שיפוט חד צדדי של צמד השופטים במשחק (ממערב גרמניה) ששרקו מספר עצום של עבירות לנבחרת קנדה, ועבירה מכוונת של הקנדי בובי קלארק עם מקל ההוקי שלו על קרסולו של הכוכב הסובייטי ולרי חרלמוב, שגרמה לפציעתו למשך שארית הסדרה - חרלמוב נעדר בשל פציעתו ממשחק מס' 7, ושיחק פצוע ובמצב פיזי ירוד במשחק מס' 8. מכאן והלאה קיבלה הסדרה אופי של קרב ספורטיבי, פוליטי ותרבותי, מעבר ליוקרה של שליטה בעולם ההוקי קרח. המשחק הלך והתמלא בקטטות והרחקות. קנדה הייתה זו שעלתה ליתרון, והסובייטים שלחצו הצליחו רק לצמצם. קנדה ניצחה 3:2, וצימצמה את היתרון הסובייטי בסדרה.
משחק מס' 7 התקיים ב-26 בספטמבר, והמשיך את הגוון הקשוח והמלחמתי שקיבלה הסדרה. בנבחרת קנדה טענו שציוד האימון שלהם נעלם בדרכים מסתוריות, ושצלצולי טלפון ממטלפן עלום העירו אותם שוב ושוב משנתם בלילה שלפני המשחק. המשחק התפתח למשחק צמוד כאשר אל הדקות האחרונות נכנס המשחק במצב של שוויון 3:3, אבל 2 דקות ו-6 שניות לסיום המשחק הצליח הקנדי פול הנדרסון להבקיע את שערו של ולדיסלב טרטיאק, ולהכריע את המשחק ב-4:3 דרמטי לנבחרת קנדה, שהשוותה את תוצאת הסדרה על סף המשחק האחרון שלה.
משחק מספר 8

המשחק השמיני, שהתקיים ב-28 בספטמבר והיה אמור להיות האחרון בסדרה ידידותית, הפך להיות למשחק שיכריע את הסדרה כולה כאשר הוא מנקז לתוכו את כל אווירת העוינות שהלכה והתגברה בין הצדדים. המשחק היה משופע באירועים יוצאי דופן, עוד לפני תחילתו ותוך כדי מהלכו.
בתחילה הודיעה נבחרת ברית המועצות שאם המשחק יסתיים בתיקו, היא תכריז על עצמה כמנצחת בסדרה בגלל הפרש שערים – דבר עליו לא סוכם לפני תחילת הסדרה. הכרעה באמצעות הפרש שערים במקרה של שוויון בניצחונות מקובלת בהוקי קרח הבינלאומי, אך לא ב-NHL, וקנדה דחתה את ההכרזה הסובייטית.
לאחר מכן רבו שני הצדדים על הרכב השופטים במשחק, כאשר הסובייטים דרשו שהשופטים הגרמנים ממשחק מס' 6 ישפטו גם במשחק הזה, וקנדה סירבה ואיימה לפרוש מהסדרה. לבסוף החליטו הצדדים שכל קבוצה תבחר שופט אחד.
בשליש הראשון של המשחק, כאשר הסובייטים הובילו 1:0, שרק אחד השופטים עבירה למגן הקנדי ז'אן-פול פאריזה. פאריזה מחה וספג עבירה נוספת, ואז החליק מספר פעמים לכוון השופט עם מקל ההוקי מונף באוויר כשהוא מאיים להכותו. האירוע החמור הסתיים בהרחקתו של פאריזה מהמשחק.
לאחר שני השלישים הראשונים הוליכו הסובייטים 5:3 ונראו בדרך לניצחון. אלא שקנדה צמצמה מיד עם תחילת השליש השלישי, וכ-7 דקות לסיום נראה היה שהשוותה ל-5:5 – אלא שהשופטים התמהמהו באישור השער, ונתנו את האות לאירוע יוצא דופן נוסף.
אלן איגלסון, יושב ראש ארגון שחקני ה-NHL שהגה את הסדרה, ניסה לפרוץ מהיציע אל זירת הקרח כדי למחות, נעצר על ידי המשטרה הסובייטית, ונראה היה שהוא עומד להיות מוצא מהאולם. שחקני נבחרת קנדה החליקו במהירות לכוון היציע, נופפו את מקלותיהם אל השוטרים, ואחד מהם קפץ אל היציע, חילץ את איגלסון מידי השוטרים וגרר אותו אל זירת הקרח. השחקנים ליוו את איגלסון כשהוא צועק ומניף אגרופים דרך זירת הקרח אל הספסל הקנדי, והשקט שב על כנו כשהשער אושר לבסוף והתוצאה נקבעה על 5:5.
"שער המאה"

כשהמשחק נכנס לדקה האחרונה שלו ונראה היה שיסתיים בתיקו, דבר שיאפשר לסובייטים לטעון לניצחון בסדרה, ניהלה קנדה התקפה. נראה היה שההתקפה משתבשת בשל מסירה לא מדויקת, אבל טעות בהגנה הסובייטית איפשרה לפול הנדרסון - שכבש את שער הניצחון במשחק מס' 7 - להשתלט על הדיסקית חופשי מול שערו של ולדיסלב טרטיאק. החבטה הראשונה של הנדרסון נעצרה על ידי רגלו של טרטיאק שהשתטח על הקרח - אולם הדיסקית חזרה אל הנדרסון, שבחבטה שנייה הצליח להכניע את טרטיאק ולהבקיע שער, 34 שניות לסיום המשחק והסדרה כולה, ולקבוע את התוצאה על 6:5 לקנדה. זו הייתה גם התוצאה הסופית, וקנדה ניצחה במשחק ובסדרה.
השער המכריע של הנדרסון הפך לאבן דרך בתרבות הקנדית, כאשר בקנדה רואים בו את השער החשוב ביותר בתולדות הענף ומכנים אותו "שער המאה". תמונתו של הנדרסון מונף על ידי חבריו לקבוצה לאחר השער הונצחה על בולים ומדליות והפכה לאחת התמונות המכוננות בתרבות ובהיסטוריה של קנדה. ב-2017, לרגל יום העצמאות ה-150 של קנדה, בחרה רשות השידור הקנדית (CBC) את השער לאירוע הספורטיבי החשוב ביותר בתולדות קנדה.
עולם ההוקי קרח אחרי סדרת הפסגה

סדרת הפסגה שינתה את עולם ההוקי קרח לבלי הכר. בקנדה למדו להכיר ברמתו של ההוקי הבינלאומי, שעד אז זכה מצידם לזלזול. הם גילו שהפער בין ה-NHL לצמרת ההוקי הבינלאומי  אינו גדול כפי שחשבו, ואולי אף לא קיים כלל, ושיש להם הרבה ללמוד מההוקי הבינלאומי – על חשיבות האימונים בתקופת הפגרה, חשיבות האימונים הכלליים מחוץ לזירת הקרח, שיטות לפיתוח טכניקה טובה יותר, והחשיבות של משחק מסירות מהיר.
כמו כן תרמה סדרת הפסגה לפריצת דרך בארגון מפעלים משותפים ל-NHL ולהוקי הבינלאומי, דוגמת "גביע קנדה" וגביע העולם בהוקי קרח, ושיאו של התהליך הגיע עם השתתפות ה-NHL באולימפיאדות החורף מאז סוף שנות ה-90 של המאה ה-20 ועד 2014.
ב-NHL למדו גם להכיר בכשרונותיו ויכולותיו של השחקן האירופי, ומאז סדרת הפסגה ועד היום הלך ועלה משקלם של השחקנים האירופים ב-NHL.
"שער המאה". המבקיע פול הנדרסון חוגג בזרועותיו של חברו לנבחרת, איוון קורנויה.
תמונה זו מוצגת בוויקיפדיה בשימוש הוגן.
נשמח להחליפה בתמונה חופשית.
סדר טהרות

בול ישראלי המוקדש לסדר טהרות.

על הבול ציטוט ממסכת ידיים.

מעצבת הבול: דנה זדה
סֵדֶר טְהָרוֹת (או טָהֳרוֹת) הוא הסדר השישי מבין ששת סדרי משנה, ועוסק בענייני טומאה וטהרה.
בתלמוד נדרש הפסוק "וְהָיָה אֱמוּנַת עִתֶּיךָ חֹסֶן יְשׁוּעֹת חָכְמַת וָדָעַת..." על שישה סדרי משנה. המילה הרומזת לסדר טהרות היא "וָדָעַת", כנראה כיוון שההלכות שבו מורכבות ומחכימות יותר מהלכות אחרות – ואף יותר מסדר קודשים.
רשימת המסכתות

הסדר כולל את שתים עשרה המסכתות הבאות:
מסכת כלים – הדנה בדיני טומאה וטהרה של כל סוגי הכלים.
מסכת אהלות – העוסקת בדיני טומאת המת ובטומאת האוהל.
מסכת נגעים – העוסקת בדיני מצורע ומפרטת את אופני הטהרה והטומאה על פי הנגעים השונים ושיעוריהם.
מסכת פרה – העוסקת בדיני פרה אדומה ובעיקר באופן הכנת אפר פרה אדומה.
מסכת טהרות – העוסקת בדיני טומאה וטהרה.
מסכת מקוואות – העוסקת בדיני כשרות מקווה.
מסכת נידה – העוסקת בעיקרה בטומאת נידה ויולדת.
מסכת מכשירין – העוסקת בענייני הכשרת אוכל לקבלת טומאה על ידי משקים.
מסכת זבים – העוסקת בענייני טומאה של זב.
מסכת טבול יום – העוסקת בדיני אדם שטבל ועדיין לא שקעה השמש, ודינו שטהרתו אינה שלמה עד שתשקע השמש.
מסכת ידיים – העוסקת בטומאת הידיים.
מסכת עוקצים – העוסקת באוכלים ונספחיהם המקבלים טומאה.
על הסיבה לסידור זה כותב הרמב"ם, שרבי יהודה הנשיא התחיל קודם כל ללמדנו מה נטמא, משום שזה הבסיס לדיני הטהרה, לכן הסדר מתחיל דווקא במסכת כלים, המבארת לאלו כלים יש פוטנציאל להיות טמא ולאלו לא. לאחר מכן סודרה מסכת אהלות, משום שהיא עוסקת בטומאה החמורה ביותר – טומאת מת, ומסכת נגעים שגם בה יש דמיון למיתה. אחר שדיבר על טומאת מת, דיבר על הטהרה ממנה במסכת פרה. לאחר מכן הובאו דיני הטומאה הקלים יותר במסכת טהרות והטהרה מהם במסכת מקוואות. מסכת נידה מופיעה רק לאחר מכן משום שהיא טומאה שאינה שייכת לכולם אלא רק לנשים. והיה ראוי לסדר אחריה את מסכת זבים שעניינה דומה, אך משום שדיני מכשירין מופיעים בתורה קודם לכן (דיני הכשרת אוכלין מופיעים בפרשת שמיני ואילו דיני זבים מופיעים בפרשת מצורע), סודרה מסכת מכשירין לפניה. לאחר מכן מופיעה מסכת טבול יום שהיא סיום דיני הטומאה של כל הגוף. בסיום הסדר מופיעה מסכת ידיים העוסקת רק בטומאה של איבר אחד ומסכת עוקצים שכולה נלמדה מסברה ואין דיניה מפורשים בתורה.
סוגיות טהרה בתנ"ך ובחז"ל

בתורה מרוכזות הלכות טומאה וטהרה בעיקר בספר ויקרא, בפרשיות שמיני – תזריע – מצורע, וכן בספר במדבר, בפרשת חוקת.
במשנה הוקדש לכך סדר טהרות כולו, ומלבדו פזורות הלכות טומאה וטהרה במסכתות רבות, בעיקר במסכתות פסחים, חגיגה, עדויות וחולין. לסדר טהרות כולו קיימת גם תוספתא.
במדרשי ההלכה מוסבר הקשר בין פסוקי התורה שבכתב לבין הלכות הטהרה בתורה שבעל פה, בספרא לפרשיות הנ"ל בספר ויקרא ובספרי וספרי זוטא לפרשת חוקת.
סוגיות טהרה בתנ"ך ובחז"ל > סדר טהרות בתלמוד

אין תלמוד בבלי לסדר טהרות, מלבד למסכת נידה, מפני שהיא עוסקת רבות בנושאי טהרת המשפחה, שאקטואליים בכל זמן ומקום. עם זאת, סוגיות רבות בתלמוד עוסקות בהלכות טומאה וטהרה, בפרט במסכתות פסחים חגיגה וחולין, ובמידה ידועה גם במסכת שבת. מבין הסוגיות התלמודיות בנושא טהרות מפורסמות סוגיה ארוכה ומורכבת בשם "סוגיית רבי חנינא סגן הכהנים" (פסחים דפים יד–כ), וסוגיות רבות בפרק התשיעי במסכת חולין העוסקות בעוקצין. התלמוד מציין את הקושי המיוחד בלימוד הלכות הטומאה והטהרה, ואף מספר על חכמים מבין האמוראים שלא היו בקיאים בהם, והתקשו בהבנת משניות בסדר טהרות (דבר חריג ביותר בהשוואה לשאר סדרי המשנה).
התלמוד הירושלמי בסדר טהרות, כפי שהוא מצוי בידינו, כולל שלושה פרקים בלבד מתוך מסכת נידה, וכנראה יתר שבעת הפרקים אבדו.
סדר טהרות בספרות הראשונים

בימי הביניים נכתבו חיבורים מועטים בלבד שמוקדשים לנושאי טהרה (מלבד טהרת המשפחה). הבולטים מבין אלה הם פירושיהם של רבי שמשון משאנץ, המהר"ם מרוטנבורג ורבנו אשר למשניות בסדר טהרות.
סדר טהרות בספרות הראשונים > הרמב"ם

יחיד ומיוחד היה הרמב"ם, שבמסגרת הקודקס ההלכתי המקיף משנה תורה כלל גם את "ספר טהרה" המסכם את הלכות טומאה וטהרה, בשמונה חטיבות נפרדות: הלכות טומאת מת, הלכות פרה אדומה, הלכות טומאת צרעת, הלכות מטמאי משכב ומושב, הלכות שאר אבות הטומאות, הלכות טומאת אוכלין, הלכות כלים, והלכות מקוואות. לרוב החטיבות הללו יש מקבילות מסודרות במשנה, כגון מסכת כלים אהלות ופרה; הלכות מטמאי משכב ומושב כוללות את מסכת נידה ומסכת זבים; הלכות טומאת אוכלין מקבילות למסכתות טהרות, מכשירין, עוקצין; הלכות שאר אבות הטומאות רוכזו מכל רחבי סדר טהרות.
בנוסף כתב הרמב"ם פירוש למשנה כולה, כולל סדר טהרות. בפירושו למשנה כתב הרמב"ם הקדמה מיוחדת לסדר טהרות, המשמשת מבוא מקיף לנושא זה. הרמב"ם עצמו כתב אודות הקושי הרב בלימוד נושאים אלה, ועל חשיבותה ונחיצותה של הקדמה זו:
ואני רוצה להעירך כאן על מה שאפשר לשגות בו, והוא: ראוי לך, אם אתה ממי שגבר חשקו לדעת הטומאות והטהרות והֲבָנַת כל מה שנכלל בסדר זה, שתדע על פה תחילה כל ההקדמות שהקדמתי במבוא זה, עם לשון הפרק הראשון הזה של כלים וגם פירושינו בו, עד שתדעהו על פה היטב מאד, עד שיהא כל זה שגור בפיך בלי שתצטרך לאמץ מחשבתך כדי לזכרו. ולא יספיק לך כלל לכך לקרוא אותו ולעבור עליו, ואפילו תקראהו אלף פעמים בלי שתדעהו על פה לא יספיק לך זה, אלא יהיה שגור על לשונך כמו קריית שמע, ואולי יושג לך עם זיכרון טוב והבנה וכשרון הֲבָנַת מה שנכלל בסדר זה, מפני שהם דברים קשים מאוד כשלעצמם, רבות הספקות ועמוקי העיון.
הרמב"ם אף כותב, שלא הייתה בידו משנה סדורה מרבותיו בנושאים אלה, והוא טרח על איסוף החומר וגיבוש הכללים מתוך מקורות חז"ל באופן עצמאי:
שהכללים הללו גדולי הערך שהסדרתי לך בהקדמה זו, לא הושג שום כלל מהם אלא לאחר שיגעתי בו יגיעה גדולה בבירורו לכל צדדיו, ולקטתים אחד מעיר ושניים ממשפחה מכל פינות התלמוד ונבכי הברייתות והתוספתות, עד שאספתי מהם הקדמה זו, שתהא מפתח לכל מה שאני רוצה לפרש בסדר זה, וכן אף לרוב ההלכות הקשות שבתלמוד. לפי שכל הלכה שמדובר בה על טומאה וטהרה... קשים אפילו על הרבנים הגדולים... לפי שאינם עוסקים בעיקרי המקצוע הזה כלל.
סדר טהרות בספרות האחרונים

בספרות האחרונים נכתבו ספרים בודדים המקיפים בצורה שיטתית את סוגיותיו של סדר טהרות. הרב יהודה ליב אדל כתב את ספרו "מים טהורים" על משניות סדר טהרות, ואת ספרו "מי נפתוח" על הקדמת הרמב"ם לפירוש המשנה לסדר טהרות, המהווה מבוא לסוגיות סדר זה.
רבי גרשון העניך ליינר, האדמו"ר מראדזין, כתב ספר בשם "סדרי טהרות", בו ליקט את סוגיות התלמוד ומדרשי ההלכה על מסכתות כלים ואהלות שבמשנה, ובכך יצר מעין מסכת בתלמוד על משניות אלו, בתוספת ליקוט מפירוש רש"י והרחבות משלו בדומה לתוספות. בעקבות ביקורת על הניסיון לחקות את התלמוד הבבלי, לאחר שיצא לאור הכרך על מסכת כלים, הוסיף הרבי מראדזין בכרך על מסכת אהלות בכל עמוד את הכיתוב: "מלוקט מדברי התנאים ואמוראים ז"ל".
כהמשך למגמה זו, כתב הרב שלמה גורן ספר בשם "שערי טהרה", על מסכת מקוואות. גם הוא מנסה ליצור תלמוד למסכת זו, באמצעות ליקוט המקורות התנאיים והאמוראיים.
ספר "ערוך השולחן העתיד", של רבי יחיאל מיכל הלוי אפשטיין, נכתב במקביל לספר טהרה של הרמב"ם, ובו מביא המחבר את דעותיהם של ראשונים אחרים מלבד הרמב"ם, ואת הכרעותיו וחידושיו.
לימוד הסדר בימינו

בימינו נמשכת המגמה המסורתית, לפיה הלכות טומאה וטהרה אינן נלמדות בדרך כלל בישיבות. גם הלומדים בעיון את מסכת פסחים, למשל, מדלגים בדרך כלל על סוגיית "רבי חנינא סגן הכהנים", והדבר בולט בספריהם של רוב ראשי הישיבות על מסכת זו. עם זאת, ניכרת פריחה יחסית בעיסוק בהלכות טומאה וטהרה בהשוואה לדורות קודמים, והוקמו אף כוללים שזהו הנושא המרכזי בלימודיהם.
במקביל, נכתבים עשרות ספרים הדנים בהלכות טומאה וטהרה, הן בפרשנות המשנה והתלמוד והן בריכוז פסקי ההלכה. ראויים לציון מיוחד שני חלקי הספר "שערי דעת", מאת הרב שלמה פלדמן, המסכמים באופן בהיר ומסודר את הלכות טומאה וטהרה לכל כלליהן ופרטיהן. הדבר ניכר גם באנציקלופדיה התלמודית בערכים הנוגעים לטומאה וטהרה (בעיקר בכרכים יט–כ). מכון המקדש החל להוציא לאור סדרת ספרים בשם "שערי היכל", על מסכתות העוסקות בקדשים וטהרות (לעת עתה יצאו לאור מסכתות יומא, זבחים, פסחים ועוד, מסכתות נוספות נמצאות בהכנה), ובהן סיכומים מפורטים על ענייני הטהרה שבמסכתות אלו. כמו כן הוציא המכון סדרת ספרים חדשה בשם "טהרת ישראל", העוסקת בענייני חיי הטהרה בזמן המקדש השלישי.
מיקום סדר טהרות

סדר טהרות הוא האחרון בששת סדרי המשנה והוא ממוקם אחרי סדר קדשים. הסיבה לכך היא, שכך מסודר ספר ויקרא – קודם דיני הקורבנות (סדר קדשים), ולאחר מכן הלכות טומאה וטהרה (סדר טהרות).
הערות שוליים

↑  תלמוד בבלי מסכת שבת דף לא' עמוד א'
↑  ספר ישעיהו פרק לג' פסוק ו'
↑  רש"י שם בדיבור המתחיל "דעת"
↑  בהקדמה לפירוש המשנה.
↑  ראו תלמוד בבלי, מסכת נדרים, דף ס"ד, עמוד ב' בסוף העמוד.
↑  מסכת פסחים דף נ עמוד א: "אלו נגעים ואהלות, שיקרין הן בעולם הזה וקפויין הן לעולם הבא".
↑  מסכת ברכות דף כ עמוד א, וראו גם הוריות דף יג עמוד ב.
↑  פירוש המשניות לרמב"ם מהדורת הרב קאפח, עמ' כא
↑  פירוש המשניות לרמב"ם מהדורת הרב קאפח, עמ' כג-כד
↑  בבקורת על הספר, מאת הרב אליקים קרומביין, ר"מ בישיבת הר עציון (ביטאון 'מעלין בקודש', גיליון ח'), הוגדר הספר כ"ספר חובה, ללא גוזמא" למתעניינים בהלכות הטהרה.
↑  הרמב"ם בהקדמתו לפירוש המשנה
| טומאה וטהרה ביהדות |
| --- | --- | --- |
| דרגות טומאה | אבי אבות הטומאה • אב הטומאה • ולד הטומאה (ראשון • שני • שלישי ורביעי) |  |
| דרגות קבלת טומאה | חולין • מעשר שני • תרומה • קודש • חטאת |  |
| קבלת טומאה | אוהל • מגע • משא • היסט • מדרס • ביאה • בועל נידה • ביאה לבית • מדף • בליעה • עיסוק |  |
| מטמאים מן התורה | מת • נבלת חיה ובהמה • נבלת עוף טהור • נבלת השרץ • בעל קרי • פולטת שכבת זרע • מטמאי משכב ומושב - נידה, יולדת, זבה, זב • צרעת (אדם, בתים, בגדים) • שכבת זרע • חטאות המטמאות • מי חטאת |  |
| מטמאים מן דרבנן | ידיים • ארץ העמים • בית הפרס • כתבי הקודש • גויים • עבודה זרה • טבילה במים שאובים |  |
| נטמאים | אדם • כלים (כלי מתכות, כלי עץ, כלי חרס, בגדים, כלי עור, שק, וכלי עצם) • אוכלים •  משקין |  |
| אחרים | טומאת מקדש וקדשיו  • האיסור לכהן להיטמא למת • הכשר לקבל טומאה • טומאה רצוצה • טומאה הותרה בציבור |  |
| טהרה | טבילה • פרה אדומה • מקווה • חציצה • טבול יום • מחוסר כיפורים • טהרת מצורע • טבילת עזרא |  |
| סדר טהרות | כלים • אהלות • נגעים • פרה • טהרות • מקוואות • נידה • מכשירין • זבים • טבול יום • ידיים • עוקצים |  |
סמל ארקנסו

| --- | --- |

 פרטים
 המחזיק בסמל:  ארקנסו
 תאריך אימוץ:  1864 (שונה ב-1907)
 התקנים
 מוטו:  שלטון העם
 פרטים נוספים
 שימוש:  סמל ארקנסו, מסמכים רשמיים
החותם הגדול של מדינת ארקנסו או סמל ארקנסו (באנגלית: The Great Seal of the State of Arkansas) הוא סמלה של מדינת ארקנסו שבארצות הברית.
הסמל אומץ בשנת 1864 ושונה לצורתו הנוכחית ב-23 במאי 1907.
סביב הסמל מופיע הכיתוב "החותם הגדול של מדינת ארקנסו" באנגלית בצבע לבן על רקע כחול.
בחלקו העליון של הסמל מופיע אלת החסד, ובחלקו התחתון עיטם לבן-ראש (סמל ארצות הברית), שמימינו חרב המסמלת צדק ומשמאלו אלת החירות.
העיטם אוחז בפיו מגילת קלף שעליה המוטו בלטינית: "שלטון העם" (Regnat Populus). עד שנת 1907 הכיתוב היה: "Regnant Populi".
בחזית העיטם מופיע מגן שעליו ספינת קיטור, מחרשה, כוורת דבורים ושיבולת חיטה – המסמלים את החקלאות, התעשייה והמסחר עליהם מבוססת כלכלת המדינה.
ראו גם

דגל ארקנסו
סלים זילכה

| --- | --- |
אין תמונה חופשית
 לידה:  7 באפריל 1927 בגדאד, עיראק המנדטורית 
 פטירה:  16 בספטמבר 2022 (בגיל 95) קליפורניה, ארצות הברית 
 מדינה:  ארצות הברית 
 השכלה:  ויליאמס קולג' 
 בן או בת זוג:  Diane Bashi 
 
סלים זילכה (באנגלית: Selim Zilkha; נולד בשנת 1927) הוא איש עסקים יהודי-עיראקי בריטי. מייסד רשת החנויות Mothercare.
ביוגרפיה

כדורי זילכה נולד בבגדאד, עיראק, למשפחה יהודית עיראקית, בנו של הבנקאי כדורי זילכה (מייסד "בנק זילכה" "Banque Zilkha" (אנ')). זילכה גדל בלבנון, במצרים ובארצות הברית. התחנך בבית הספר הוראס מאן בניו יורק ויליאמס קולג' בוויליאסטאון, מסצ'וסטס. הוא שירת בצבא ארצות הברית במהלך מלחמת העולם השנייה.
זילכה עבד כאיש הפיננסים בחברה המשפחתית "זילכה ובניו" בשנים 1947 עד 1960. לאחר מכן עבר זילכה לבריטניה, שם קנה את רשת רהיטי הגן וו.ג'יי האריס בת 50 החנויות. הוא שינה את שמה ל-Mothercare, הפך אותה לרשת חנויות לתינוקות וילדים הגדולה בבריטניה והרחיב אותה עד שהיו לה למעלה מ-400 חנויות. הוא מכר את החזקותיו ב-Mothercare בשנת 1981 וחזר לארצות הברית.
בשנת 1982 הוא השקיע 28 מיליון דולר בחברת Towner Petroleum ובשנת 1998 הוא מכר אותה תמורת מיליארד דולר.
בשנת 2001 הוערך הונו הנקי בכ-700 מיליון דולר.
בשנת 2002 הוא תרם 20 מיליון דולר להשלמת מכון נוירוגנטי בלוס אנג'לס.
בשנות ה-2000 הקים את "זילכה ביומסה אנרגיה" (Zilkha Biomass Energy), חברה המייצרת דלק ביולוגי בטקסס. עד 2019, החזיק גם, עם שותפים, ביקב בקליפורניה.
חיים אישיים

זילכה התחתן עם דיאן באשי, בתו של בנקאי לבנוני עשיר. הם התגרשו בשנת 1962, לפני שמלאו לה 25, והיא התחתנה עם הפוליטיקאי הבריטי הרולד ליבר. נולד להם בן, מיכאל זילכה, מייסד שותף של חברת ZE Records, ובתה נדיה זילכה.
הערות שוליים

↑  A wildcatter on the tame side replacing roughnecks with computers New York Times, 20 March 1998
↑  Peter W. Bernstein; Annalyn Swan (2 בדצמבר 2008). All the Money in the World. Knopf Doubleday Publishing Group. p. 360. ISBN 978-0-307-26770-2. נבדק ב-24 בנובמבר 2015. {{cite book}}:  (עזרה)
↑  Los Angeles Businessman Selim Zilkha Pledges $20 million to USC's Neurogenetic Institute USC News, 30 July 2002
| --- | --- |
בקרת זהויות :  GND: 1024218511  SUDOC: 168744112  VIAF: 259185959   WorldCat (עם VIAF): 259185959
סמל ארגנטינה

| --- | --- |

 פרטים
 המחזיק בסמל:  ארגנטינה 
 תאריך אימוץ:  1944 
 
סמל ארגנטינה הוכר רשמית ב-12 במרץ 1813.
בראש הסמל מצויה השמש - שמש מאי, כמציצה מתוך הסמל כלפי מעלה. השמש מסמלת את עלייתה של ארגנטינה וזו גם הסיבה שבעטיה היא לא ממוקמת מעל הסמל אלא בנקודת העלייה שלה. את סמל השמש ניתן למצוא גם בדגל ארגנטינה.
במרכז הסמל מצויה אליפסה ושתי ידיים במרכזה, לוחצות אחת את השנייה. הידיים מסמלות את האחדות בין המחוזות השונים שמרכיבים את המדינה. הידיים מחזיקות מקל המסמל את הנכונות להגן על החופש והחירות, והיא באה לידי ביטוי על ידי המצנפת הפריגית האדומה בראש המקל. מעצב מרכיבים אלו בסמל אינו ידוע.
ברקע, צבעי הכחול בהיר והלבן מסמלים את אנשי המדינה.
את האליפסה עוטפים עלי דפנה ירוקים אשר מסמלים ניצחון.
ראו גם

דגל ארגנטינה
המנון ארגנטינה
סוכנות הביון (פולין)

| --- | --- |


 מידע כללי
 מדינה:  פולין 
 תחום שיפוט:  פולין 
 תאריך הקמה:  29 ביוני 2002 
 מטה מרכזי:  ורשה 
 aw.gov.pl/en
 
סוכנות הביון (בפולנית: Agencja Wywiadu, בראשי תיבות: AW) היא סוכנות הביון הממשלתית של פולין, האמונה על איסוף מידע ציבורי וסודי בחו"ל עבור הרפובליקה של פולין. הסוכנות נוצרה בשנת 2002 במסגרת הרפורמה ופיצול המשרד להגנת המדינה (Urząd Ochrony Państwa), אשר פוצל לסוכנות הביון (Agencja Wywiadu) ולסוכנות ביטחון הפנים (Agencja Bezpieczeństwa Wewnętrznego).
ראש סוכנות הביון הנוכחי הוא פודפולקובניק פיוטר קרבצ'יק.
תפקידים

סוכנות הביון פועלת בדרך כלל משטח הרפובליקה של פולין. פעילותה בשטח הרפובליקה של פולין עשויה להתנהל רק בהיקף מוגבל, אך ורק בקשר לפעילותה מחוץ לגבולות המדינה.
תפקידי סוכנות הביון כוללים:
השגה, ניתוח, עיבוד והעברת מידע העשוי להיות משמעותי לתפקידה הביטחוני והבינלאומי של הרפובליקה של פולין, כמו גם לניצול הפוטנציאל הכלכלי שלה;
הבנה והתנגדות לאיומים חיצוניים על ביטחונה, ההגנה, העצמאות והפגיעות של הרפובליקה של פולין;
הגנה על משימות דיפלומטיות זרות של הרפובליקה של פולין ועל פקידיהם מפעילות שירותי מודיעין זרים ופעילויות אחרות שליליות העשויות להשפיע על האינטרסים של הרפובליקה של פולין;
הבטחת הגנה על התקשורת הקריפטוגרפית עם המשימות והקונסוליות הפולניות והדיפלומטיות;
מלחמה בטרור בינלאומי, קיצוניות וקבוצות פשע מאורגנות בינלאומיות;
מאבק בסחר בינלאומי בכלי נשק, תחמושת וחומרי נפץ, נרקוטים, חומרים פסיכוטרופיים וכן בסחורות, טכנולוגיות ושירותים בעלי חשיבות אסטרטגית לביטחון המדינה, מאבק בסחר בינלאומי בכלי נשק להשמדה המונית ואיומים הקשורים לשגשוגם של אותם כלי נשק;
זיהוי וניתוח של איומים המתרחשים באזורי מתיחות, סכסוכים ומשברים בינלאומיים המשפיעים על ביטחון המדינה, וכן פעולות שנועדו לחסל את האיומים;
ניהול מבצעי מודיעין אותות;
מבנה

סוכנות הביון כוללת את היחידות הארגוניות הבאות:
לשכה I
לשכה II
לשכה III
לשכה IV
לשכה V
לשכה VI
לשכה VII
לשכה VIII
מרכז הדרכה
היחידה המשפטית העצמאית
עם זאת, ראש סוכנות הביון מורשה להקים או למנות יחידות בעלות אופי קבוע או אד הוק (למשל צוותי משימה).
ראשי הסוכנות

| תקופת כהונה | שם |
| --- | --- |
2002–2004: זביגנייב סימיאטקובסקי (אנ')
2004–2005: אנדז'יי אנאניץ'
2005–2008: זביגנייב נובק
2008: אנדז'יי אנאניץ'
2008–2015: מקיאג' הוניה
2015–2016: גז'גוג' מאלצקי (אנ')
2016–הווה: פטר קרבצ'יק
הערות שוליים

↑  https://www.premier.gov.pl/wydarzenia/aktualnosci/premier-beata-szydlo-powolala-nowego-szefa-agencji-wywiadu.html
↑  "Object of Activity and Tasks of the Foreign Intelligence Agency". אורכב מ-המקור ב-2012-04-26. נבדק ב-2011-12-05.
↑  "Organizational structure of the Foreign Intelligence Agency". אורכב מ-המקור ב-2012-04-26. נבדק ב-2011-12-05.
↑  "Warsaw Business Journal - Online Portal - wbj.pl". archive.fo. 2012-03-14. אורכב מ-המקור ב-2012-03-14. נבדק ב-2019-04-28.
↑  "Historia – Agencja Wywiadu" (בפולנית). 2019-04-28. נבדק ב-2019-04-28.
| --- | --- |
בקרת זהויות :  ISNI: 0000 0004 0462 1189
סטורם

| --- | --- |

סטורם, כפי שהיא מופיעה על עטיפת החוברת Uncanny X-Men #449 מנובמבר 2004, אמנות מאת גרג לאנד.
 סוג:  גיבור-על
 הוצאה לאור:  מארוול קומיקס
 הופעה ראשונה:  Giant-Size X-Men #1 (מאי 1975)
 יוצרים:  לן ויין ודייב קוקראם
 גילום הדמות:  האלי ברי (גרסה מבוגרת; "אקס-מן", "אקס-מן 2", "אקס-מן 3: המפלט האחרון", "אקס-מן: העתיד שהיה") אלכסנדרה שיפ (גרסה צעירה; "אקס-מן: אפוקליפסה", "אקס-מן: הפניקס האפלה")
 מידע
 שם אמיתי:  אורורו איקאדי טצ'אלה
 כינויים:  המלכה אורורו, מוטאנטית 020, המלכה הלבנה, מכשפת מזג האוויר, נסיכת נ'דארה
 סטטוס:  פעיל
 מקום לידה:  הארלם 
 מקצוע:  גלדיאטור, גנב, תלמיד, גיבור-על
 כוחות:  שליטה במזג האוויר, תעופה, חסינות לטמפרטורות קיצוניות, שליטה באיתני הטבע.
 חברה בקבוצה:  אקס-מן, המשוטטים, המועצה השקטה של קרקואה
 חברה לשעבר בקבוצה:  הצוות, ארבעת המופלאים, התריסר, שבע הכלות של סת, מועדון הלפייר, אקס-מן (בית-הספר החדש ע"ש אקסבייר), מורלוקים (מנהיגה), האוונג'רס
 אזרחות:  ארצות הברית, ווקאנדה 
 דמויות קשורות
 משפחה:  דייוויד ונ'דארה מונרו (הורים, מתים) אחמד אל-ג'יבר ואיינט (הורים מאמצים) קולונל שטאני (דוד) דייוויד מונרו הבן (בן דוד) טצ'אלה (גרוש) שורי (גיסה לשעבר) טצ'אקה ונ'יאמי (חותנים, מתים) ראמונדה (חותנת)
 אויבים:  מלך הצללים 
 
סטורם (באנגלית: Storm, בעברית: "סופה") היא דמות בדיונית של גיבורת על מוטאנטית המופיעה בחוברות הקומיקס אקס-מן ביקום מארוול קומיקס. הדמות הופיעה לראשונה בחוברת Giant-Size X-Men #1 ממאי 1975 ונוצרה על ידי הכותב לן ויין והמאייר דייב קוקראם.
סטורם היא האלטר אגו של אורורו מונרו (לעתיד אורורו איקאדי טצ'אלה), חברה בכירה בקבוצת האקס מן, המורכבת ממוטאנטים שונים שבראשה פרופסור אקס. כוחותיה הם שליטה מוחלטת במזג האוויר.
אמה הייתה משבט אפריקאי מיוחד, והיא התחתנה עם צלם טבע אמריקאי, שלימים היה אביה של סטורם. סטורם נולדה באמריקה, וכשהייתה בת חצי שנה עברה משפחתה למצרים. לאחר חמש שנים במצרים, התרסק מטוס לתוך ביתם של משפחת מונרו. בתאונה נהרגו הוריה של סטורם, אך היא שרדה. סטורם סובלת מקלסטרופוביה (פחד ממקומות סגורים) כנראה בגלל תאונה זו. בשנים שלאחר מכן עבדה ככייסת במצרים ונשלטה על ידי מלך הצללים, ישות טלפתית חזקה מאוד מממד אחר, עד שמצא אותה שם פרופסור אקסבייר, ולקח אותה איתו לבית ספרו. בעיני שבט קטן של אפריקנים היא נחשבת לסוג של אלה. בנה (לא ביולוגי, אלא נקרא כך עקב הצלתו מיד לאחר לידתו) מיג'נרי חי עם אמו הביולוגית באפריקה. פעמים רבות הייתה סטורם מנהיגת האקס-מן, היא בעלת כוחות פיזיים חזקים ביותר ויכולת מנהיגות.
דמותה של סטורם מדורגת במקום ה-42 ברשימת גיבורי-העל הגדולים, לפי אתר IGN. את דמותה של סטורם בסרטי הלייב אקשן "אקס-מן", "אקס-מן 2", "אקס-מן 3: המפלט האחרון" ו"אקס-מן: העתיד שהיה" גילמה השחקנית האלי ברי. את דמותה הצעירה בסרטים "אקס-מן: אפוקליפסה" ו"אקס-מן: הפניקס האפלה" גילמה השחקנית אלכסנדרה שיפ, שגם הופיעה בקמע ללא קרדיט ב"דדפול 2".